Novosti na podlagi novele ZDDPO-2E

Pojasnilo DURS, št. 4200-65/2010, 3. 6. 2010

V Uradnem listu Republike Slovenije, št. 43/10 z dne 31. maja 2010 je objavljen Zakon o spremembah in dopolnitvah Zakona o davku od dohodkov pravnih oseb – ZDDPO-2E, ki uvaja spremembe na področju davčnih olajšav in glede davčnega odtegljaja za obresti od dolžniških vrednostnih papirjev. 

Novela ZDDPO-2 je začela veljati naslednji dan po objavi, to je 1. junija 2010, spremembe na področju davčnih olajšav pa se uporabljajo od 1. januarja 2010. Temu ustrezno bo prilagojen obrazec za obračun davka od dohodkov pravnih oseb za obdobje od 1. januarja 2010 dalje, ki je v pripravi. 

Davčne olajšave 

Olajšava za vlaganja v raziskave in razvoj, ki jo ureja 55. člen ZDDPO-2, se v delu splošne olajšave za vlaganja v raziskave in razvoj povečuje iz 20 % na 40 % zneska vlaganj v raziskave in razvoj. 

Ostali pogoji glede uveljavljanja olajšave se ne spreminjajo, kot tudi ne višina dodatne regijske olajšave, ki v regijah, ki izpolnjujejo pogoje iz 2. točke prvega odstavka 55. člena ZDDPO-2, znaša dodatnih 10 % oziroma 20 % zneska vlaganj v raziskave in razvoj. Na račun povišanja splošne olajšave se tako v navedenih regijah povečuje skupna olajšava za vlaganja v raziskave in razvoj, in sicer iz 30 % na 50 % oziroma iz 40 % na 60 %. 

Z novim 55.b členom ZDDPO-2 je ponovno uvedena splošna olajšava za zaposlovanje. To olajšavo lahko uveljavlja vsak zavezanec, ki na novo in za nedoločen čas zaposli osebo, mlajšo od 26 let, ali osebo, starejšo od 55 let, ki je bila pred zaposlitvijo vsaj 6 mesecev prijavljena v evidenci brezposelnih oseb pri Zavodu RS za zaposlovanje in v obdobju zadnjih 24 mesecev ni bila zaposlena pri tem zavezancu ali njegovi povezani osebi. Olajšava se lahko uveljavlja za prvih 24 mesecev zaposlitve te osebe in to v višini 45 % plače te osebe, vendar največ v višini davčne osnove. Uveljavljanje olajšave za zaposlovanje je dodatno pogojeno s povečanjem skupnega števila zaposlenih delavcev pri zavezancu v davčnem obdobju, v katerem na novo zaposli delavca, za katerega uveljavlja olajšavo. 

Olajšava za zaposlovanje po 55.b členu ZDDPO-2 se izključuje z olajšavo za zaposlovanje invalidov po 56. členu tega zakona ter z olajšavami za zaposlovanje po Zakonu o razvojni podpori Pomurski regiji v obdobju 2010-2015 in po Zakonu o ekonomskih conah, kar preprečuje podvajanje olajšave za posamezno zaposleno osebo. 

Posebna ureditev davčnega odtegljaja za obresti od dolžniških vrednostnih papirjev 

V zvezi z ureditvijo davčnega odtegljaja v 70. členu ZDDPO-2 je z novim 70.a členom določena posebna ureditev davčnega odtegljaja za obresti od določenih dolžniških vrednostnih papirjev, tako da davčnega odtegljaja ni od plačil od obresti na dolžniške vrednostne papirje, ki jih izda gospodarska družba, ki je ustanovljena v skladu s predpisi v Sloveniji, če ne vsebujejo opcije zamenjave za lastniški vrednostni papir in če so uvrščeni v trgovanje na organiziranem trgu ali se z njimi trguje v večstranskem sistemu trgovanja v državi članici EU ali v državi članici Organizacije za ekonomsko sodelovanje in razvoj. Navedena določba ne velja v primeru dolžniških vrednostnih papirjev, ki so izdani za plačilo odškodnin v skladu z zakonom, ki ureja denacionalizacijo.